即席賦會昌章簿出示假梅
作者：曾丰
朝代：宋

paragraphs: 早探梅春南俗慣，今年不料寒裂骭。
梅花索價似太高，雖現幽姿猶匿半。
小小樽前白玉盤，忽移全樹教吾看。
僅高一尺輒崢嶸，纔吐數枝如爛熳。
遠觀不足近視之，始覺是真還似幻。
笑問主人誰所爲，疑是女媧殘手段。
鍛石所傳非有方，補天之妙人無間。
滿堂坐客俱眼生，吾其付之一笑粲。
大庾嶺頭春寒空，猶是陽和假相換。
認假爲真世所同，莫怪此花渠改觀。
吾將真假一樣看，豈爲造化小兒玩。